গুয়াহাটি গৌরবযাত্রা

গুয়াহাটি গৌরবযাত্রা আসামের গুয়াহাটিতে স্থানীয় এলজিবিটি সম্প্রদায়ের সদস্য ও সমর্থকদের দ্বারা ২০১৪ সালের ৯ ফেব্রুয়ারি প্রথমবারের মতো আয়োজন করা হয়। গুয়াহাটি গৌরবযাত্রা ছিল সমগ্র উত্তর-পূর্ব ভারতের প্রথম এলজিবিটি গৌরবযাত্রা। এই গৌরবযাত্রাটি এখন বার্ষিকভাবে পালন করা হয়।

 ইতিহাস 
২০১৩ সালের ১১ ডিসেম্বর ভারতের সর্বোচ্চ আদালতের ঔপনিবেশিক যুগের আইপিসির ৩৭৭ ধারা পুনঃস্থাপনের রায়ের মাধ্যমে সমকামী কার্যকলাপকে অপরাধ হিসেবে গণ্য করা হয়। এর ফলে সারা বিশ্বে বিক্ষোভ সংগঠিত হয়। ২০১৩ সালের ১৫ ডিসেম্বর বিশ্বের বেশ কয়েকটি শহরে একযোগে একটি বিশ্ব ক্রোধ দিবসের আয়োজন করা হয়। গুয়াহাটির একদল মানুষও শহরে বিশ্ব ক্রোধ দিবস পালনে যোগ দেয়, যা গুয়াহাটিতে এলজিবিটি ইস্যুতে প্রথমবারের মতো প্রকাশ্য প্রতিবাদে পরিণত হয়। বিক্ষোভের পরপরই গুয়াহাটির একদল স্বেচ্ছাসেবক শহরে একটি এলজিবিটি গৌরবযাত্রার আয়োজন করে।

 ২০১৪ 
প্রথম গুয়াহাটি গৌরবযাত্রা ২০১৪ সালের ৯ ফেব্রুয়ারি অনুষ্ঠিত হয়। এটি দিঘালিপুখুরি থেকে সকাল ১০টায় শুরু হয়ে আরবিআই পয়েন্ট, পুরাতন এসপি দপ্তর, কমিশনার্স পয়েন্ট, লাতাসিল, ল্যাম্ব রোড হয়ে টিসি ফাউন্টেন পয়েন্টে শেষ হয়। গৌরবযাত্রার মিছিলটি গৌহাটি উচ্চ আদালতের সামনে দিয়েও অতিক্রম করে, যেখানে গৌরবযাত্রার সদস্যরা সর্বোচ্চ আদালতের সাম্প্রতিক রায়ের বিরুদ্ধে স্লোগান দেয়। প্রায় ১৫০ জন লোক গৌরবযাত্রায় হাঁটেন। এতে বিভিন্ন স্কুল ও কলেজের অংশগ্রহণকারীরা উপস্থিত ছিলেন।

গুয়াহাটি গৌরবযাত্রার খরচ স্থানীয় ব্যক্তি ও কুইয়ার আজাদি মুম্বই এবং দিল্লি গৌরবযাত্রা কমিটির ব্যক্তিদের অনুদানের মাধ্যমে সমর্থিত হয়। গুয়াহাটিতে অবস্থিত কয়েকটি অলাভজনক সংস্থা গৌরবযাত্রাটিকে সমর্থন করে।

গৌরবযাত্রার আয়োজকরা কিছু প্রতিক্রিয়ার সম্মুখীন হন। একটি সহায়ক অলাভজনক সংস্থার দপ্তরে ডানপন্থী রক্ষণশীলরা ভাঙচুর চালায়। অংশগ্রহণকারীদের মধ্যে কয়েকজন হুমকিজনক ফোন পান। গৌরবযাত্রার দিন ডানপন্থী ছাত্র সংগঠন হিন্দু যুব ছাত্র পরিষদের সদস্যরা গৌরবযাত্রাকে থামানোর চেষ্টা করলে তাদের গ্রেফতার করা হয়।

গৌরবযাত্রার পরপরই কিছু সংগঠক জুকিয়া তৈরি করেন, যা এই অঞ্চলে এলজিবিটি সক্রিয়তাকে আরও এগিয়ে নিয়ে যাওয়ার জন্য একটি সমন্বিত সমষ্টি।

 ২০১৫ 
২০১৪ সালের গুয়াহাটি গৌরবযাত্রার পর মণিপুর ইম্ফলে একটি গৌরবযাত্রার আয়োজন করে। ২০১৫ সালে উত্তর-পূর্ব ভারতের বিভিন্ন অংশের ব্যক্তি, গোষ্ঠী এবং সংগঠনগুলো সম্মিলিতভাবে "এলজিবিটি উত্তর পূর্ব গৌরবযাত্রা ২০১৫"-এর আয়োজন করে, যা ১৫ ফেব্রুয়ারি গুয়াহাটিতে অনুষ্ঠিত হয়। গৌরবযাত্রাটি দিঘালিপুখুরি, আরবিআই পয়েন্ট, ফুড ভিলা পয়েন্ট, হাইকোর্ট, লাতাসিল পয়েন্ট, আমবাড়ি থেকে শুরু হয়ে গুয়াহাটি ক্লাব রোটারি পর্যন্ত বিস্তৃত হয়।

 ২০১৬ 
তৃতীয় গুয়াহাটি গৌরবযাত্রা ২০১৬ সালের ৭ ফেব্রুয়ারি গুয়াহাটির দিঘালিপুখুরিতে অনুষ্ঠিত হয় এবং এতে প্রায় ২০০ জন লোক উপস্থিত ছিলেন।

উদযাপনের অংশ হিসেবে একটি পোশাক প্রদর্শনী অনুষ্ঠিত হয়। এটি জুকিয়া দ্বারা আয়োজিত হয়। গৌরবযাত্রাটি দিঘালিপুখুরি উদ্যান থেকে শুরু হয়ে হ্যান্ডিক গার্লস কলেজ, ফুড ভিলা, নেহেরু উদ্যান এবং আরকেবি হোস্টেলের মতো আশেপাশের এলাকা অতিক্রম করে দিঘালিপুখুরি উদ্যানে ফিরে এসে শেষ হয়। মিছিলটি এলজিবিটিকিউ সম্প্রদায়ের বিরুদ্ধে সকল ধরণের বৈষম্যের বিরুদ্ধে করা হলেও মিছিলকারীরা বিশেষভাবে ৩৭৭ ধারার মতো বৈষম্যমূলক আইনের বিরুদ্ধে প্রতিবাদ করেন।

 ২০১৭ 
গুয়াহাটি গৌরবযাত্রার চতুর্থ সংস্করণ ২০১৭ সালের ৫ ফেব্রুয়ারি অনুষ্ঠিত হয়। মিছিলে প্রায় ৩০০ জন ব্যক্তি অংশগ্রহণ করেন। গুয়াহাটি বিশ্ববিদ্যালয়, জাতীয় আইন বিশ্ববিদ্যালয়, টাটা ইনস্টিটিউট অব সোশ্যাল সায়েন্সেস -এর শিক্ষার্থীদের পাশাপাশি পশ্চিমবঙ্গ, কর্ণাটক এবং তামিলনাড়ুর কর্মীরা এই গৌরবযাত্রাটিকে সমর্থন করেন। এটি রংধনু ব্যানার, মুখোশ এবং বলিউড ও অসমীয়া রোমান্টিক গানের পরিবেশনা দ্বারা চিহ্নিত ছিল।

এতে সৈন্য বাহিনীর বিশেষ ক্ষমতা আইনের মতো আইনের বিরুদ্ধেও প্রতিবাদ হয় ও এটি বাতিলের দাবি উঠে এবং নালসার রায় বাস্তবায়নের আহ্বান জানানো হয়।

 ২০১৮ 
গুয়াহাটি গৌরবযাত্রার পঞ্চম সংস্করণটি ২০১৮ সালের ১১ ফেব্রুয়ারি অনুষ্ঠিত হয়। মূল গৌরবযাত্রা অনুষ্ঠানের আগে তহবিল সংগ্রহ, সঙ্গীতানুষ্ঠান এবং ফ্ল্যাশ মবের মতো বেশ কয়েকটি অনুষ্ঠান অনুষ্ঠিত হয়। এতে উত্তর-পূর্ব ভারতের বিভিন্ন প্রান্ত থেকে মানুষের অংশগ্রহণ লক্ষ্য করা যায়।

 ২০১৯ 
গুয়াহাটি গৌরবযাত্রার ষষ্ঠ সংস্করণ ২০১৯ সালের ৩ ফেব্রুয়ারি গুয়াহাটির দিঘালিপুখুরিতে অনুষ্ঠিত হয়।

 ২০২৩ 
গুয়াহাটি গৌরবযাত্রার দশম সংস্করণ ২০২৩ সালের ১৭ ডিসেম্বর আয়োজন করার পরিকল্পনা করা হয়। ৮৫০ জন সমকামীসহ প্রায় ১,০০০ জন অংশগ্রহণকারীর মিছিলে অংশগ্রহণের কথা ছিল।

 আরও দেখুন 
 ভারতে এলজিবিটিদের অধিকার
 ভারতে সমকামিতা
 ভারতে এলজিবিটিকিউ সংস্কৃতি

 তথ্যসূত্র 

বিষয়শ্রেণী:ভারতভিত্তিক এলজিবিটিকিউ সংগঠন
বিষয়শ্রেণী:গুয়াহাটি
বিষয়শ্রেণী:২০১৪-এ প্রতিষ্ঠিত পুনরাবৃত্ত ঘটনা
বিষয়শ্রেণী:২০১৪-এ আসামে প্রতিষ্ঠিত
বিষয়শ্রেণী:ভারতের গৌরবযাত্রা